## Pravilnik o načinu lova u graničnom pojasu

### NN 67/2006 (14.6.2006.), Pravilnik o načinu lova u graničnom pojasu

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1606**

Na temelju članka 69. stavka 3. Zakona o lovstvu (»Narodne novine«, broj
140/05.), ministar poljoprivrede, šumarstva i vodnoga gospodarstva donosi

## PRAVILNIK

### O NAČINU LOVA U GRANIČNOM POJASU

Članak 1.

Ovim se Pravilnikom propisuje način lova divljači u graničnom pojasu.

Članak 2.

Lov divljači iz članka 1. ovoga Pravilnika obuhvaća traženje, dočekivanje,
motrenje u cilju lova, vabljenje, praćenje, odstrjel i lovljenje žive divljači,
puštanje ptica grabljivica, skupljanje uginule divljači i njezinih dijelova i
skupljanje jaja pernate divljači.

Članak 3.

Pod graničnim pojasom u smislu ovoga Pravilnika smatra se dio teritorija
Republike Hrvatske u širini 300 metara od granične crte, bez obzira da li se
ista proteže kopnom ili vodenom površinom.

Članak 4.

Lovoovlaštenici i pravne ili fizičke osobe kojima je povjereno pravo lova (u
daljnjem tekstu: ovlaštenici prava lova), a koji organiziraju skupni ili
pojedinačni lov divljači u graničnom pojasu dužni su isti najaviti nadležnoj
policijskoj postaji, najkasnije 24 sata prije početka lova.
U pisanoj najavi o održavanju lova osobe iz stavka 1. ovoga članka trebaju
navesti sljedeće podatke:
– naziv predjela u kojem će se održati lov;
– popis sudionika u lovu;
– vrijeme početka i očekivano vrijeme trajanja lova;
– ime, prezime i telefonski broj osobe koja rukovodi lovom.

Članak 5.

Lov divljači unutar graničnog pojasa mora započeti najmanje 100 metara od
granične crte i odvija se prema unutrašnjosti teritorija Republike Hrvatske.
Iznimno od odredbe stavka 1. ovoga članka, divlje patke, divlje guske i crna
liska mogu se loviti obalom rijeka i unutar pojasa iz stavka 1. ovoga članka,
ako se državna granica proteže istima.
Lov divljači iz stavka 1. i 2. ovoga članka mora se obavljati na način da
uporabom lovačkih naboja ne može doći do povrede državne granice.

Članak 6.

Pri lovu divljači u graničnom pojasu sudionici u lovu ne smiju prelaziti državnu
granicu.

Članak 7.

Kada pri lovu divljači lovački psi ovlaštenika prava lova iz susjedne države
dođu u granični pojas Republike Hrvatske, ovlaštenik prava lova je dužan o tome
obavijestiti okolne ovlaštenike prava lova u susjednoj državi.

Članak 8.

Kada ranjena divljač prijeđe državnu granicu ovlaštenik prava lova je dužan o
tome obavijestiti ovlaštenika prava lova lovišta u susjednoj državi, u koje se
sklonila ranjena divljač.

Članak 9.

Ovlaštenik prava lova lovišta u graničnom pojasu dužan je o kršenju odredbi
ovoga Pravilnika, kao i odredbi posebnih propisa koji uređuju nadzor državne
granice od strane lovaca i drugih osoba koje sudjeluju u lovu obavijestiti
nadležnu policijsku postaju.

Članak 10.

Ovlaštenici prava lova, koji organiziraju lov u graničnom pojasu, prije početka
skupnog ili pojedinačnog lova dužni su lovce, kao i ostale sudionike u lovu
upoznati s obvezama i zabranama koje proizlaze iz ovoga Pravilnika.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-01/47
Urbroj: 525-1-06-1
Zagreb, 6. lipnja 2006.

Ministar
**Petar Čobanković**, v. r.

Pravilnik, NN 67/2006-1606
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)